Saypitanami payman criyeg Israel runacunapa autoridänincunata Jesús nergan:
“Yachasishgänöla imaypis cawarga rasunpaypami discïpulöcuna cayanquipä.
Sayno cawarmi tantyayanquipä yachasishgäcuna rasun cag cashganta.
Sayno tantyacorga manami diablupa munayninchönasu cawayanquipä.”
Sayno niptinmi niyargan:
“Abrahampa castan caycäyaptëga ¿imanirtä sayno niyämanqui?
Nogacunaga manami imaypis diablupa munayninchösu cawayashcä,
sinöga Tayta Diospa maquilanchömi.”
Saymi Jesús nergan:
“Shumag tantyacuyay.
Jusalicuycho cawarga manami Tayta Diospa maquinchösu cawaycäyanqui.
Jusalicog cäga lapanpis diablupa munayninchömi caycäyan.
Diablupa munaynincho cawarga manami Diospa wamransu caycan,
sinöga diablupami.
Nogaga Diospa surin carmi munayyog caycä diablupa munaynincho caycagcunata jorgunäpä.
Diablupa munaynincho cayashgayquipita noga jorguptëmi Tayta Diospa wamran rasunpaypa cayanquipä.
“Musyämi Abrahampa castan gamcuna cayashgayquita.
Abrahampa castan caycarpis manami nishgäcunata chasquicayämanquisu.
Chasquicamänayquipa trucanga ¿imanirtä wanusimayta munaycäyämanqui?
Taytäpa naupancho caycar musyashgäcunatami gamcunata wilapaycä.
Sayno wilapaptëpis gamcunaga taytayqui munashgalantami ruraycäyanqui.”
Saymi paycuna niyargan:
“¡Abrahampa castan cayaptë paymi nogacunapa taytä!”
Sayno niyaptinmi Jesús nergan:
“Abrahampa castan caycarpis manami pay cawashgannösu cawaycäyanqui.
Abrahamga manami imaypis yarpargansu Tayta Diospa wilacogninta wanusiyta.
Gamcunaga wanusimayta munaycäyanqui Tayta Dios nimashgancunata wilacuptëmi.
Mana chasquicamaptiquimi musyacaycan gamcunapa taytayqui diablo cashganta.
Saymi pay rurashgannöla imaypis ruraycäyanqui.”
Sayno niptin paycuna niyargan:
“Nogacunapa Taytäga Tayta Diosmi.
Manami diablupa surinsu cayä.”
Saymi Jesús nergan:
“Tayta Dios rasunpaypa taytayqui captenga nogata cuyayämanquimanmi.
Paymi gloriapita cachamash cay pasaman shamunäpä.
Manami quiquëpa munayläpitasu noga shamushcä.
¿Imanirtä gamcuna tantyayämanquisu nishgäcunata?
Chasquicamayta mana munarmi yaparir yaparir niptëpis gamcunaga tantyacuyanquisu.
“Gamcunapa taytayquega diablumi caycan.
Saymi pay munashgalanta imatapis ruraycäyanqui.
Unaypita-pasa runa wanuseg pay cashgannömi gamcunapis nogata wanusimayta munaycäyämanqui.
Saynöpis lula carmi diabloga imaypis rasun cagtaga parlansu.
Nogaga rasun caglatami Tayta Diosninsipa wilacuyninta gamcunata yachasë.
Tayta Diosninsipa wilacuyninta chasquicuyta mana munarmi nogatapis chasquicayämanquisu.
“Imaypis mana jusalicush captëmi imatapis niyämänayquipä tariyanquisu.
Rasun cagta wilacuycaptëga ¿imanirtä chasquicayämanquisu?
Tayta Dios taytayqui captenga wilacuyninta cäsucuyanquimanmi.
Wilacuyninta mana cäsucuyaptiquimi musyä Diospa wamran mana cayashgayquita.”
Sayno niptinmi say autoridäcuna niyargan:
“¡Gamga Samaria runacunanömi lutanta parlaycanqui!
¡Gamtaga supay imacher löcutaycäsishunqui!”
Sayno niyaptinmi Jesús nergan:
“Nogaga manami löcusu caycä,
sinöga Taytä munashgalantami parlaycä.
Sayno parlaptëpis gamcunaga mana tantyashpayquimi chiquiycäyämanqui.
Runacuna chasquicayämaptinpis o mana chasquicayämaptinpis nogaga Taytä munashgannölami wilacuycä.
Mana chasquicamag cagtaga Taytämi juzganga.
Nishgäcunata chasquicogcunami isanga gloriaman char imaypis wanuyangapäsu.”
Saymi autoridäcuna niyargan:
“Cananmi isanga rasunpaypa musyayä supay löcutaycäsishushgayquita.
Abraham y Tayta Diosninsipa profëtancunapis lapanmi wanuyash.
Sayno caycaptinpis gamga nicanqui:
‘Nishgäcunata chasquicogcunaga manami wanuyangapäsu.’
Sayno nerga ¿mana wanunayquipä cashgantacu yarpaycanqui?
Mana wanunayquipäga manami Abrahampita más munayyogsu caycanqui.
Paypis y Tayta Diosninsipa profëtancunapis wanush caycäyaptenga ¿pï cashgayquitatä gamga yarpanqui?”
Saymi Jesús nergan:
“Sayno nishgäpita ama yarpäyaysu alabacuycashgäta.
Taytä cachamash captinmi rasun caglata nicä.
Gamcunaga Taytäta ‘Diosnëmi’ nicarga ¿imanirtä criyiyämanquisu nishgäcunata?
Taytä imano cashgantapis gamcuna manami musyayanquisu.
Nogami isanga lapanta musyä imano cashgantapis.
Saymi Taytä nimashgancunalata parlaycä.
Gamcuna munayashgayquino yachaserga manami rasun cagtasu parläman,
sinöga gamcunanölami lulacuycäman.
‘Abrahampa castanmi nogacuna caycäyä’ niyaptiquipis Abrahamga manami gamcunanösu cargan.
Payga cushicorganmi cay pasaman shamunäpä cashganta musyashpan.”
Saymi autoridäcuna Jesusta niyargan:
“Manarä ni pisga chunca (50) watayoglapis caycarga ¿imanöpatä Abrahamta reguinquiman cargan?”
Sayno niyaptinmi Jesús nergan:
“Tantyacuyay.
Abraham manarä yuriptin nogaga maynami caycargäna.”
Jesús sayno niptinmi rumita aptacuyargan samgaypa wanusiyänanpä.
Sayno samgayta munayaptinmi runacunapa chaupinpa päsarir templo patiupita Jesús aywacorgan.